### NN 49/2017 (24.5.2017.), Odluka o gradskim porezima Grada Dubrovnika

Grad Dubrovnik

1133

Na temelju članaka 20. i 42. Zakona o lokalnim porezima (»Narodne novine«, broj 115/16.), članka 88. stavka 1. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15.) i Rješenja o imenovanju povjerenice Vlade Republike Hrvatske za obavljanje poslova iz nadležnosti Gradskog vijeća i Gradonačelnika Grada Dubrovnika (»Narodne novine«, broj 8/17.), povjerenica Vlade Republike Hrvatske donijela je

ODLUKU

O GRADSKIM POREZIMA GRADA DUBROVNIKA

I. OPĆA ODREDBA

Članak 1.

Ovom odlukom utvrđuju se stope, visina i način obračuna i plaćanja gradskih poreza koji su vlastiti izvori prihoda Grada Dubrovnika (u daljnjem tekstu: Grad).

II. VRSTE POREZA

Članak 2.

Porezi Grada su:

1. Prirez porezu na dohodak,

2. Porez na potrošnju,

3. Porez na kuće za odmor,

4. Porez na nekretnine.

1. Prirez porezu na dohodak

Članak 3.

Prirez porezu na dohodak plaćaju svi obveznici poreza na dohodak koji imaju prebivalište ili uobičajeno boravište na području Grada.

Osnovica prirezu poreza na dohodak iz stavaka 1. ovoga članka je porez na dohodak ostvaren od obveznika.

Prirez porezu na dohodak plaća se po stopi od 10%.

Poslove u svezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. Porez na potrošnju

Članak 4.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih piva i bezalkoholnih pića u ugostiteljskim objektima.

Članak 5.

Obveznici poreza na potrošnju su pravne i fizičke osobe koje pružaju ugostiteljske usluge na području Grada.

Članak 6.

Porez na potrošnju alkoholnih i bezalkoholnih pića obveznik poreza obračunava i plaća na način i u rokovima propisanim Zakonom o porezu na dodanu vrijednost.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20 dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 7.

Porez na potrošnju plaća se po stopi od 3% na osnovicu iz čl. 6. st. 1. ove Odluke.

3. Porez na kuće za odmor

Članak 8.

Porez na kuće za odmor plaća pravna ili fizička osoba koja je vlasnik kuće za odmor na području Grada.

Članak 9.

U postupku dokazivanja statusa kuće za odmor uzimat će se u obzir osobna iskaznica i sljedeća dokumentacija: putovnica, mjesto i visina nastanka troška elektične energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, mjesto podnošenja porezne prijave i svi drugi raspoloživi podaci.

Članak 10.

Porez na kuće za odmor plaća se u visini od 15,00 kuna/m2 korisne površine kuće za odmor.

Porez na kuće za odmor plaća se godišnje, a u roku od 15 dana od dostave rješenja o utvrđivanju poreza.

Članak 11.

Obveznici poreza kuće za odmor moraju do 31. ožujka godine za koju se porez utvrđuje Gradu, Upravnom odjelu za proračun, financije i naplatu, Odsjeku za gradske poreze i naplatu u Dubrovniku, dostaviti potrebne podatke o kućama za odmor radi razreza poreza.

Članak 12.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa), te zbog starosti i trošnosti,

b) na kuće za odmor za vrijeme dok su u njima smješteni prognanici i izbjeglice,

c) na odmarališta u vlasništvu jedinica lokalne i područne (regionalne) samouprave s područja Republike Hrvatske koja služe za smještaj djece u dobi do 15 godina.

4. Porez na nekretnine

Članak 13.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se odlukom Gradskog vijeća Grada, sukladno Zakonu o lokalnim porezima.

III. PRIJELAZNE I ZAVRŠNE ODREDBE

Članak 14.

Porezni obveznik dužan je Gradu Dubrovniku, Upravnom odjelu za proračun, financije i naplatu, Odsjeku za gradske poreze i naplatu dostaviti dokaz o svakoj činjenici, odnosno promjeni koja utječe na utvrđivanje porezne obveze u roku od 15 dana od njezina nastanka.

Članak 15.

Za utvrđivanje poreza, naplatu, žalbu, obnovu postupka, zastaru, ovršni postupak kao i sve ostale postupovne radnje primjenjivat će se propisi Općeg poreznog zakona.

Članak 16.

Poslove utvrđivanja i naplate gradskih poreza obavlja Grad Dubrovnik, Upravni odjel za proračun financije i naplatu.

Poslove utvrđivanja i naplate prireza porezu na dohodak obavlja Porezna uprava, Područni ured u Dubrovniku.

Članak 17.

Danom stupanja na snagu ove Odluke prestaje važiti Odluka o gradskim porezima i prirezu poreza na dohodak Grada Dubrovnika (»Narodne novine« broj: 2/02., 4/03., 138/04., 02/08., 64/11., 147/12.) i (»Službeni glasnik« broj 11/01., 10/02., 05/04., 11/07., 5/11., 14/12.).

Članak 18.

Postupci u svezi s utvrđivanjem i naplatom poreza na tvrtku ili naziv i poreza na kuće za odmor započeti do dana stupanja na snagu ove Odluke, dovršit će se prema odredbama Odluke o gradskim porezima i prirezu poreza na dohodak Grada Dubrovnika (»Narodne novine« broj: 2/02., 4/03., 138/04., 02/08., 64/11., 147/12., »Službeni glasnik« broj 11/01., 10/02., 05/04., 11/07., 5/11., 14/12.).

Odredbe članaka 8. do 12. ove Odluke prestaju vrijediti 1. siječnja 2018. g.

Članak 19.

Ova Odluka objavit će se u »Narodnim novinama« i »Službenom glasniku Grada Dubrovnika«, a stupa na snagu osmog dana od dana objave u »Narodnim novinama«, osim odredbi o prirezu poreza na dohodak koje stupaju na snagu prvoga dana u mjesecu nakon mjeseca u kojem su objavljene u »Narodnim novinama«.

Klasa: 410-01/17-01/03

Urbroj: 2117/01-13-17-3

Dubrovnik, 19. travnja 2017.

Povjerenica
 Vlade Republike Hrvatske
 za Grad Dubrovnik
 Nada Medović, dipl. iur., v. r.